## El projecte Ànima de la Generalitat per a la gestió de dades serà la ferramenta per a adaptar el servici públic a les necessitats de cada ciutadà

*** El director general de TIC presenta el Projecte d’anàlisi i normalització de la informació per a la modernització de l’Administració com a pedra angular de l’estratègia de govern de la dada en la Generalitat
* Javier Balfagón exposa a Madrid este projecte destinat a constituir un nou sistema públic de gestió de dades per a la seua reutilització i revaloració en la Generalitat**

El director general de Tecnologies de la Informació i les Comunicacions, Javier Balfagón, ha destacat este dijous que l’estratègia de la Generalitat per al govern de la dada, concretada a través del projecte Ànima, “serà l’ànima de la nova Administració valenciana per a oferir servicis adaptats a les necessitats de la ciutadania, les empreses i altres administracions”.

El director general de TIC s’ha referit així al Projecte d’anàlisi i normalització de la informació per a la modernització de l’administració (Ànima), que permetrà a la Generalitat traure el màxim valor a la ingent quantitat de dades que allotja, gestiona i custòdia, tant de la ciutadania, com de les empreses i la mateixa organització, i que creix de manera sostinguda.

Durant la seua participació en l’esdeveniment ‘Transformació digital en l’Administració pública: accelerant la gestió innovadora a través d’una IA responsable’, organitzat per la revista *Sociedad de la Información Digital* en col·laboració amb IBM, Balfagón ha explicat que el projecte permetrà “utilitzar ferramentes que exploten de manera intensiva la informació i el coneixement amb els quals disposem en la Generalitat per a millorar la transparència, eficiència i qualitat dels nostres servicis, prendre decisions estratègiques, anticipar resultats i mesurar els efectes reals de les nostres polítiques”.

El director general de TIC ha destacat que el primer és establir “les bases per a treballar amb dades de qualitat perquè els diferents departaments de la Generalitat siguen contribuïdors i consumidors de dades de la manera més autònoma possible”.

“Posteriorment, abordarem l’ús de la intel·ligència artificial en la Generalitat per a treballar amb prestacions de IA generativa i crear models d’aprenentatge automàtic i assistents virtuals per a la ciutadania, les empreses i els gestors públics, però sempre amb l’objectiu que el seu ús siga responsable i adaptat a la normativa vigent”.

A més, segons el director general de TIC, Ànima disposa d’un element clau, l’Oficina de la Dada, que es desenrotllarà en el futur decret de transformació digital i simplificació i permetrà crear un sistema públic de gestió de dades per a la seua reutilització i revaloració.

**Primers casos d’ús**

El responsable de les TIC en la Generalitat ha detallat que, després d’activar les dades dels quals ja es disposa, s’estan reforçant tres línies de treball. La primera és el govern de la informació, incloent el control de qualitat, la seguretat i el descobriment i ordenació de les bases de dades. La segona té a vore amb la normalització de dades, la identificació i tractament de dades mestres. “Finalment, abordarem la virtualització de les dades per a poder accedir a estes, de manera senzilla, des de qualsevol lloc”, ha detallat.

En este sentit, els primers dominis sobre els quals es treballarà són els de dades mestres personals de la ciutadania i les empreses i el de l’àmbit social, concretament, el de la Targeta Social Única Valenciana.

Javier Balfagón ha destacat que la política social sempre ha sigut prioritària per al Consell, però especialment després de l’episodi del 29 d’octubre s’ha evidenciat la necessitat de disposar de dades normalitzades, de qualitat i que realment aporten valor.

“El nostre objectiu, és unificar tota la informació d’ajudes i prestacions socials per a facilitar l’accés a la ciutadania, a través de la seua carpeta ciutadana, i als gestors i responsables de polítiques socials. Això ens permetrà millorar en eficiència i seguretat en la gestió i treballar amb dades de qualitat amb altres plataformes estatals”, ha relatat.

**Projecte Ànima**

La Direcció General de Tecnologies de la Informació i les Comunicacions (DGTIC), dependent de la Conselleria d’Hisenda i Economia, ha iniciat les primeres fases del projecte Ànima (anàlisi i normalització de la informació per a la modernització de l’Administració).

A més de permetre a l’Administració extraure el màxim valor de les dades que maneja, possibilitarà com obtindre l’anhelat *golden record* o registre d’or; és a dir, el millor registre possible de dades d’una persona o entitat, que combina informació de múltiples sistemes en una vista única, precisa, completa i totalment de confiança.

Per a fer-ho, la Generalitat ha adjudicat en 2024 dos contractes. En juliol es va adjudicar la licitació per a la primera fase, el disseny i desenrotllament de la metodologia, la qual cosa permetrà establir les bases del nou model de govern de la dada, i, en desembre, la licitació per a la segona fase, la implantació de la plataforma tecnològica.

L’objectiu és disposar d’un programari per a poder aplicar el model i obtindre dades de qualitat, sense discrepàncies que puguen provocar errors o confusions. A més, tot això serà coordinat des de l’Oficina de Simplificació Administrativa i Govern de la Dada, dependent de la Direcció General de Simplificació Administrativa de Presidència, que serà l’oficina encarregada de posar en marxa l’estratègia basada en la dada única i harmonitzar l’acció de tots els departaments.

La iniciativa és finançada amb fons europeus Next Generation EU, a través del Pla de recuperació, transformació i resiliència. El projecte s’emmarca en el Pla estratègic de transformació digital de l’administració (GEN Digital 2025) i és una de les iniciatives estratègiques fonamentals dins del Pla Simplifica 2024-2026.

Fecha: 13/03/2025